text: Jesper Petersen jubler over tog-aftale
  14 januar 2014 kl. 13.44
  Tog-aftalen bliver til stor gavn for syd- og sønderjylland, mener det socialdemokratiske folketingsmedlem Jesper Petersen.
  Den socialdemokratiske finansordfører Jesper Petersen er meget glad for den tog-aftale, der er blevet indgået først på eftermiddag.
  - Der bliver kun én time mellem Esbjerg og Odense. Fra Vojens, Rødekro og Sønderborg sparer man minimum 50 minutter på en tur til København. Vejle, Fredericia og Kolding får klare tidsbesparelser både mod Aarhus og København. Der bliver en ny bane til Billund. Mellem Tønder og Bramming bliver der 14 minutter kortere. Der har været meget fokus på de største byer i landet, men der bliver altså også klare forbedringer for os i Syd- og Sønderjylland, siger Jesper Petersen.
  - Der bliver en forbindelse til Billund Lufthavn og nær Legoland. Det er aftalt at lave en drøftelse med de lokale parter om linieføring og model for forbindelse til Billund, og det aftales endeligt i 2014, siger Jesper Petersen.
  